**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 13.10.2018, ora 08.00 – 14.10.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 14.10.2018, ora 7.00**

**RÂURI**

**Debitele au fost în general staţionare,** exceptând cursul inferior al Mureșului, unde au fost în creștere prin propagare.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul mijlociu si inferior al Moldovei, cursurile superioare ale Sucevei şi Trotuşului, cursul mijlociu al Siretului şi pe unele râuri din Dobrogea și mai mici (10-30% din mediile multianuale lunare) pe râurile din bazinele hidrografice Tur, Lăpuș, Moravița, Nera, Bârlad, Jijia şi pe unii afluenţi din bazinul superior al Argeşului (R. Doamnei, Vâlsan).

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general staţionare,** exceptând cursul inferior al Mureșului, unde vor fi în creștere prin propagare.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 13-14.10.2018 **a fost relativ staţionar, având valoarea de 2100 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost în scădere pe sectoarele Gruia – Corabia și Călărași – Tulcea, relativ staționare pe sectorul Tr. Măgurele – Zimnicea și la Oltenița și în creștere ușoară la Giurgiu.

**Debitul la intrarea în ţară** (secţiunea Baziaş) **va fi** în **scădere uşoară (2050 m3/s).**

În aval de Porţile de Fier debitele vor fi în general în scădere, exceptând sectorul Zimnicea – Hârșova, unde vor fi relativ staționare.

**2.** **Situaţia meteorologică în intervalul 13.10.2018, ora 08.00 –14.10.2018, ora 06.00**

**În ţară,** vremea s-a menținut frumoasă și caldă, chiar deosebit de caldă în regiunile intracarpatice. Cerul a fost variabil în sud-vestul teritoriului și mai mult senin în rest, iar vântul a suflat slab și moderat, cu unele intensificări în sud-estul țării și pe crestele montane înalte. Temperaturile maxime au fost cuprinse între 17 grade la Mahmudia și 25 de grade la Țebea, Gurahonț, Satu Mare, Holod, Baia Mare, Chișineu-Criș, Sânnicolau Mare, Arad și Banloc, iar la ora 06 se înregistrau valori termice cuprinse între -4 grade la Întorsura Buzăului și Miercurea Ciuc și 17 grade la Mangalia. Dimineața s-a semnalat ceață izolat în nord-estul țării, iar spre sfârșitul intervalului în nordul Moldovei, în sudul Olteniei și în depresiunile din estul Transilvaniei s-a format brumă.

**Observație:** *De ieri dimineața de la ora 06 a fost în vigoare 1 atenționare cod galben pentru fenomene meteorologice periculoase imediate, privind vizibilitatea redusă determinată de ceață, emisă de SRPV Bacău.*

**La Bucureşti,** vremea s-a menținut frumoasă și caldă. Cerul a fost mai mult senin, iar vântul a suflat slab și moderat. Temperatura maximă a fost de 22 de grade la Filaret și Băneasa și 21 de grade la Afumați, iar la ora 06 se înregistrau 3 grade la stația meteo Băneasa, 7 grade la Afumați și 10 grade la Filaret.

**3. Prognoza meteorologică în intervalul 14.10.2018, ora 08.00 –15.10.2018, ora 08.00**

**În ţară,** vremea va fi frumoasă și caldă. Cerul va fi variabil în sud-estul extrem al țării și mai mult senin în restul teritoriului. Vântul va avea intensificări în sudul Banatului, Dobrogea, Muntenia și zona montană înaltă. Temperaturile maxime se vor situa între 17 grade pe litoral și 25 de grade în nord-vest, iar cele minime vor fi cuprinse între 2 și 14 grade, mai scăzute în depresiuni, spre -5 grade. Dimineața și noaptea, izolat, vor fi condiții de ceață în zonele joase, iar în sudul și estul Transilvaniei se va semnala brumă.

**La Bucureşti,** vremea se va menține frumoasă și caldă. Cerul va fi mai mult senin, iar vântul va sufla slab și moderat. Temperatura maximă va fi de 21...22 de grade, iar cea minimă va fi de 6...8 grade.

***I. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

**A.B.A. Siret** informează că urmare a unei sesizări cu privire la **o posibilă poluare pe râul Asod în localitatea Tulgheş, jud. Harghita**, personal de la S.G.A. Neamţ, laborator şi compartiment G.R.A. s-a deplasat la faţa locului constatând următoarele: de la ieşirea din Com. Tulgheş spre Borsec pe DN 15, la 2 km pe un drum forestier, pe malul drept al râului Asod se află o construcţie care adăposteşte mai multe bovine. **Dejecţiile rezultate de la animale sunt descărcate pe malul râului.** Au fost prelevate probe de apă din următoarele secţiuni: - în dreptul construcţiei, amonte şi aval, precum şi la confluenţa râurilor Asod şi Bistricioara. S-au efectuat analize la toţi indicatorii fizico-chimici ale căror rezultate sunt prezentate dupa cum urmează (unde LOQ este limita de detecţie).

|  |  |  |  |  |  |  |  |
| --- | --- | --- | --- | --- | --- | --- | --- |
| Nr. crt | Secţiunea | pH | Oxigen dizolvat  mg/l | CCOMn  mg/l | Amoniu NH4  mg/l | Sulfuri  mg/l | H2S  mg/l |
| 1 | pr. Asod - mal drept Com. Tulghes | 8,2 | 11,9 | < LOQ | 0,027 | < LOQ | 0,062 |
| 2 | amonte pr. Asod Tapa | 8,2 | 11,6 | < LOQ | < LOQ | < LOQ | 0,062 |
| 3 | aval pr. Asod | 8,3 | 11,8 | < LOQ | 0,031 | < LOQ | 0,051 |
| 4 | rau Bistricioara - confluenta pr. Asod | 8,4 | 11,1 | < LOQ | < LOQ | < LOQ | 0,040 |

Conform acestor rezultate, starea de calitate (a raului Asod), nu a fost modificată (nu se depăşesc limitele admise conform cu Ordinul 161/2006, conform clasei de calitate a II-a, pentru Oxigen dizolvat, limita minimă este 7 mg/l, pentru protecţia ecosistemului acvatic.

**1.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 11.10.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**IGSU** informează telefonic despre **un incendiu izbucnit în data de 13.10.2018, orele 16.00, la un centru de colectare a deşeurilor reciclabile, din apropiere de Mun. Ploieşti, (la circa 10km distanţă), în localitatea Pleaşa, jud Prahova. Au ars bidoane cu solvenţi şi uleiuri depozitate pe o suprafaţă de circa 500mp**, incendiul extinzându-se şi la hala de depozitare din apropiere, manifestându-se cu degajare abundentă de fum, acesta fiind vizibil din centrul Municipiului Ploieşti. S-a intervenit cu 7 autospeciale pentru stingerea incendiului. Se va reveni cu informaţii suplimentare.

**2. În domeniul solului şi vegetaţiei**

**GNM CJ Constanţa** informează telefonic despre **producerea unui incendiu de vegetaţie uscată,** în data de 13.10.2018**,** între localitățile Hârşova şi Vadu Oii, jud Constanţa. ISU Dobrogea a intervenit, incendiul fiind lichidat.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 12.08.2018 - 13.08.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

***Notă:*** *ca urmare a exerciţiului de simulare de cutremur la nivel Naţional, Seism 2018, SGA Ilfov Bucureşti şi ABA Buzau Ialomita informează că nu s-au constatat probleme deosebite la construcţiile hidrotehnice din administrare, inclusiv la Acumularea Lacul Morii din Municipiul Bucureşti.*

**DIRECȚIA DE COMUNICARE**